**Muammar Gaddafin kuolema** oli Libyan pitkäaikaisen johtajan kuolema kapinallisten surmaamana 20. lokakuuta 2011. Kun kapinalliset olivat vallanneet pääkaupunki Tripolin, hallituksen joukoille jäi vielä muutamia kaupunkeja. Kapinallisten saartorengas kiristyi Sirtessä, ja Gaddafi seurueineen pakeni autosaattueelle. Koalition ilmaisku pysäytti saattueen, ja Gaddafi pakeni henkivartijoineen tyhjään viemäriputkeen. Henkivartijat yrittivät asein puolustaa Gaddafia, joka haavoittui taistelussa. Kapinalliset ottivat Gaddafin vangiksi, pistelivät pistimellä ja ampuivat kuoliaaksi. Kapinalliset surmasivat 20. lokakuuta 2011 myös kymmeniä muita saattueen jäseniä, muun muassa Gaddafin pojan Mutassimin.

Saattue
-------

Taistelutilanne Sirtessä juuri ennen Gaddafin kuolemaa.
Viimeisinä elinpäivinään Gaddafi piileksi kapinallisten saartamassa Sirtessä seurueineen. Gaddafi vaihtoi piilopaikkaansa muutaman päivän välein. Gaddafi oli nälkäinen, peloissaan, äkkipikainen ja seurueelta puuttui ruokaa, vettä, sähköä ja yhteyksiä ulkomaailmaan. Kun kapinalliset kiristivät saartorengasta, Gaddafin seurueen elinolot huononivat ja seurueesta kuoli ihmisiä sodan takia. Viimeisinä päivinään Gaddafi olisi halunnut palata kotikyläänsä Jarefiin, joka on 20 kilometrin päästä Sirtestä. Saarretut päättelivät tilanteensa kestämättömäksi. Gaddafin seurueen oli tarkoitus paeta autosaattueellaan aamuyöllä, mutta saattueen lähtö viivästyi aamuun pitkään vieneen lastauksen takia. Niinpä saattue joutui monta kertaa taisteluihin, kun yritti ulos Sirtestä. Sitten Naton lentokoneet iskivät saattueen kimppuun. Naton pommitus tappoi kymmeniä saattueessa olleita ja pysäytti pakenevan autosaattueen, ja takaa-ajaneet kapinalliset alkoivat tulittaa saattuetta. Gaddafi vammautui, kun turvatyyny laukesi saattueen pysähtyessä.

Viemäriputkeen
--------------

Käväistyään ensin parissa lähialueen talossa Gaddafi pakeni henkivartijoineen ja päätyi tyhjään maantiesillan alaiseen viemäriputkeen.
Henkivartijat yrittivät puolustaa putkessa suojassa ollutta Gaddafia, mutta yksi henkivartija heitti käsikranaatin niin, että se kimposi vahingossa liian lähelle haavoittaen Gaddafiakin.

Kapinalliset vangitsivat antautuneen Gaddafin.

Gaddafin pahoinpitely ja teloitus
---------------------------------

Tämän jälkeen kapinalliset pahoinpitelivät ja teloittivat Gaddafin, hänen poikansa ja yli 60 saattajaa kostoksi.

Kapinallisten mukaan Gaddafi olisi jo kiinniotettaessa haavoittunut jalkoihin ja selkään,, minkä jälkeen Gaddafi haavoittui olkapäähän. Kapinallisten komentaja ei kyennyt pidättelemään raivostuneita kapinallisia, jotka halusivat kostaa Gaddafille muun muassa Misratan saarron tapahtumat.
Pidätyksen alkuvaiheessa tunnistamaton kapinallinen työnsi Gaddafin peräaukkoon luultavasti veitsimäisen pistimen. Kapinalliset potkivat, hakkasivat ja pistelivät haavoittunutta Gaddafia pistimellä moneen paikkaan. Ilmaan ampuvat voitonriemuiset kapinalliset pilkkasivat Gaddafia. Gaddafin pahoinpitelyä säestivät huudot "Allahu akbar" ja "Misrata". Kapinalliset kuljettivat Gaddafia pitkin katuja.

Jonkun ajan kuluttua eräs kapinallisista ampui Gaddafia päähän. HRW:n raportin mukaan Gaddafi saattoi olla kuollut ennen tätä. Lopuksi kapinalliset nostivat puolialastoman Gaddafin ruumiin ambulanssiin.

Epäselvyyttä kuolinsyystä
-------------------------

Gaddafin kuolinsyystä oli alussa epäselvyyttä maailmalla, ja Gaddafin kuolintavasta oli erilaisia näkemyksiä.
Kapinalliset ilmoittivat aluksi, että Gaddafi olisi kuollut Naton ilmaiskussa. Kapinallisten öljyministeri sanoi Gaddafin kuolleen kapinallisten ja Gaddafin välisessä taistelussa ristituleen. Veristä Gaddafia esittäneitä videoita julkaistiin internetissä. Niissä haavoittunut Gaddafi taisteli väkijoukon keskellä vangitsijoitaan vastaan ja pelästyneenä anoi armoa ja häntä painettiin näytille auton konepellille. Eräässä videossa Gaddafia raahattiin pitkin katua. Eräiden tietojen mukaan Gaddafin oma henkivartija olisi ampunut tämän, mutta erään väliaikaishallinnon sotilasjohtajan mukaan kapinalliset pahoinpitelivät ja tappoivat Gaddafin. Joidenkin tietojen mukaan Gaddafin olisi ampunut eräs 20-vuotias kapinallinen tämän omalla kullatulla aseella, mutta varmaa tietoa ei ole. YK vaati Gaddafin kuolemasta tarkkaa tutkimusta.

Kuoleman jälkeen
----------------

Kuoleman jälkeen Gaddafin ja hänen poikansa Mutassimin ruumiita pidettiin julkisesti näytteillä neljä päivää Misratassa kauppakeskuksen kylmähuoneessa ennen kuin väliaikaishallitus kielsi niiden julkisen esilläpidon. Gaddafille tehtiin ruumiinavaus ja otettiin DNA-näytteet henkilöllisyyden varmistamiseksi. Lääkäri löysi Gaddafilta luodin sekä päästä että vatsasta. Uutistoimistojen mukaan Gaddafi haudattiin salaiseen paikkaan Libyan aavikolle. Hautajaisissa oli läsnä myös muutamia sukulaisia ja viranomaisia. Samaan paikkaan haudattiin myös Gaddafin poika Mutassim ja entinen puolustusministeri Abu Bakr Junis.

Lähteet
-------

1. ↑  Death of a Dictator Bloody Vengeance in Sirte Human Rigths Watch October 17, 2012, s 22
2. 1 2 3 4 5 6  Tällaisia olivat Gaddafin viimeiset päivät Mari Pudas, Iltalehti uutiset ulkomaat 7.11.2011
3. ↑  Death of a Dictator Bloody Vengeance in Sirte Human Rigths Watch October 17, 2012, s 23
4. ↑  Death of a Dictator Bloody Vengeance in Sirte Human Rigths Watch October 17, 2012, s 24
5. ↑  Death of a Dictator Bloody Vengeance in Sirte Human Rigths Watch October 17, 2012, s 275
6. ↑  Tästä piilosta Gaddafi löytyi - katso kuva Ilta-sanomat, Uutiset, Ulkomaat 21.10.2011.
7. ↑  Death of a Dictator Bloody Vengeance in Sirte Human Rigths Watch October 17, 2012, s 27
8. ↑  Gaddafin kuolemasta vaaditaan tutkintaa – videot viimeisistä hetkistä Mtv3, Uutiset, Ulkomaat 21.10.2011.
9. 1 2 3 4  Kuka veti liipaisimesta? "Gaddafi anoi armoa" Iltalehti uutiset Ulkomaat Libyan kriisi Perjantai 21.10.2011
10. 1 2  HRW: Gaddafin surmaamiseen jälkeen tehtiin joukkomurha  Yle uutiset Ulkomaat 17.10.2012
11. ↑  HRW: Libyan kapinallisten tekemää joukkomurhaa ei ole edes alettua tutkia Yle uutiset ulkomaat 17.10.2012
12. ↑  Älkää ampuko! - Gaddafi vetosi turhaan (Arkistoitu – Internet Archive) Savon sanomat Ulkomaat 21.10.2011
13. 1 2  Muammar Gaddafi and loyalists were executed, says Human Rights Watch Martin Fletcher, The Australian News 17.10.2012
14. ↑  New images reveal Gaddafi sodomized by rebels (Arkistoitu – Internet Archive) Spero News World
15. ↑
16. 1 2 3  Death of a Dictator Bloody Vengeance in Sirte Human Rigths Watch October 17, 2012, s 28
17. ↑  Khadafy's final humiliation: Rebel fighters sodomized despot with combat knife Daily News Monday, October 24, 2011,
18. ↑  Libyan pääministeri: Päähän osunut luoti tappoi Gaddafin Ilta-sanomat Uutiset Ulkomaat 20.10.2011
19. ↑  Muammar Gaddafi: Diktaattorin elämä ja kuolema Suomen Kuvalehti, AP
20. ↑  Ensimmäinen mahdollinen kuva kuolleesta Gaddafista Iltalehti uutiset Ulkomaat 20.10.2011
21. ↑  Uutta tietoa Gaddafin kuolemasta Uusi suomi uutiset ulkomaat 21.10.2011
22. ↑  Who shot Gaddafi? New video shows blood pouring from dictator immediately before death but mystery surrounds coup de grace Daily mail online News 21st October 2011 (englanniksi)
23. ↑   Mtv3 Uutiset Ulkomaat 21.10.2011.
24. ↑  Tästä kuvasta jenkkilehti riehaantui: "Gaddafin tappaja oli Yankees-fani" Ilta-Sanomat Uutiset Ulkomaat 21.10.2011.
25. ↑  Gaddafille ei annettu armoa Yle Uutiset Ulkomaat Kansannousut 21.10.2011
26. ↑  Lähde: Gaddafin ruumiissa luoti sekä päässä että vatsassa Ilta-Sanomat 23.10.2011
27. ↑  Libyan entinen johtaja Muammar Gaddafi haudattu Yle.fi 25.10.2011 Viitattu 26.11.2011